Miguel Hilarión Eslava

**Miguel Hilarión Eslava Elizondo**  foi un compositor y musicólogu español del sieglu XIX, gran defensor de la ópera española. 

## Biografía
Foi neñu de coru y violinista de la Catedral de Pamplona. Estudió órganu, violín y pianu con Julián Prieto, y composición con Francisco Secanilla.

En 1828 foi maestru de capiya de la Catedral d'El Burgo de Osma; treslladóse a Sevilla, onde ordénase sacerdote y figura como maestru de la Real Capiya. Mientres la so estancia en Sevilla estrenó delles obres de calter secular.

En 1844 viaxa a Madrid onde ye tamién maestru de capiya de la Capiya Real de Madrid. En 1854 ye nomáu profesor de composición del Conservatoriu de Madrid, centru qu'once años más tarde pasó a dirixir. 

Foi fundador, xunto con Arrieta, Gaztambide y Barbieri, del grupu La España Musical, dedicáu a defender la ópera española. Les sos obres denoten influencia italiana y ta consideráu ún de los pocos auténticos músicos románticos españoles.

Formó parte, xunto a Hernando, Inzenga y Gaztambide, d'una comisión executiva pa la organización de los conciertos de la Sociedá Artísticu-Musical.

Ente la so enantada obra atópense tres óperes: *Il Solitario* (1841), *Las treguas de Tolemaida* (1842) y *Pietro il Crudele* (1843), delles obres sinfóniques (*Sinfonía fantástica*, la cantata *La guerra de África*...), y más de 140 composiciones relixoses ente les qu'hai, ente otres munches pieces, ocho *Mises*, *Oficio de difuntos*, *Te Deum*, dellos motetes, catorce *Lamentaciones*, seis *Salve Regina*, una de les que cántase tolos años el sábadu previu al 26 de xunetu en Tudela, n'honor de Santa Ana, y trés *Stabat Mater.* Dalgunes de les sos obres más conocíes ye *El Miserere de Sevilla* y el *Miserere de Jerez* qu'entá s'interpreten añalmente'l Sábadu de Pasión, y el *Miserere* pa la S.I. Catedral de Baeza, que s'interpreta'l Martes Santu.

Ye autor de *"Lira Sacro hispana"* (1869), antoloxía en siete volúmenes de la música relixosa española de los sieglos XV y XVI. Asina mesmu, foi autor d'obres de calter pedagóxicu, como'l so "*Método de Solfeo*" (1846), qu'usóse mientres más d'un sieglu como material d'enseñanza, "*Método completo de solfeo sin acompañamiento*", "*Tratado tercero de la melodía y discurso musical*" (1871), "*La Escuela completa de armonía y composición*", etc.

Cuando Europa asistía a la segunda folada romántica con figures como la de Brahms, cuando trunfaba'l nacionalismu ya imponíase Wagner, cuando, inclusive n'España estrenárase la *Primera Sinfonía* de Pedro Miguel Marqués, Hilarión Eslava espublizaba la segunda edición del so tratáu *«Escuela de Composición».* Nel terceru de los sos volúmenes, dedicáu al estudiu de la melodía y el discursu musical, hai una serie d'observaciones sobre les formes nel arte sonoro. 

Tien d'alvertise qu'Eslava nun yera un retrógradu, y que munches vegaes aportunaba nel valor del sentimientu y del entusiasmu sobre les fríes regles. Eslava arrenunciaba al analís de páxines qu'él llamaba romántiques como sinónimu d'estravagantes o caprichoses, productu de la pura anarquía, ensin suxeción a llei dalguna.

La so sepultura alcuéntrase nel campusantu de la so llocalidá natal, ye obra de Mariano Benlliure.

## Bibliografía
:* José Enrique Ayarra Jarne. *Hilarión Eslava en Sevilla*. Diputación Provincial de Sevilla. Servicio de Publicaciones. Sevilla, 1979.
:* Gómez Amat, Carlos. "Historia de la música española" Ed: Alianza Música. ISBN 84-206-6477-4(tomo 5)
:* Leocadio Hernández Ascunce. *Estudio Bio-Bibliográfico de Hilarión Eslava*. Fondo de Publicaciones del Gobierno de Navarra. Pamplona, 1978.
:* VV.AA. *Monografía de Hilarión Eslava*. Fondo de Publicaciones del Gobierno de Navarra. Pamplona, 1978.
:* Karmele Saint Martin. *Don Hilarión Eslava*. Fondo de Publicaciones del Gobierno de Navarra. Pamplona, 1973.

## Grabaciones
:* Hilarión Eslava, (Coral de Cámara de Pamplona, Órg. Oscar Candendo, Dir. David Guindano, ARSIS 4222)

## Referencies

## Enllaces esternos